नौका पर 276 दिनों में दुनिया का चक्कर
एडमिरल अरुण प्रकाश
पूर्वनौसेनाध्यक्ष
पश्चिम केएतिहासिक रिकॉर्ड बताते हैं कि दुनिया की सबसे शुरुआती सागरीय गतिविधियां ग्रीक, फीनिशियन और रोमनों के भू-मध्यसागरीय के क्षेत्रों में हुई थी। कहीं भी आपको प्राचीन भारतीयों की समुद्री यात्राओं के कौशल का जिक्र नहीं मिलता। यह तो राजनयिक इतिहासकार सरदार केएम पनिक्कर थे, जिन्होंने 1945 में एक मोनोग्राफ में साबित किया कि स्थिर मानसूनी हवाओं के कारण मानव जाति की शुरुआती सागरीय गतिविधियां भू-मध्यसागर में नहीं बल्कि अरब सागर और बंगाल की खाड़ी में हुई थीं। पनिक्कर के मुताबिक मोहन जो दारो के पुरातात्विक अवशेषों में भारत के पश्चिमी तट और भूमध्यसागरीय बंदरगाहों के बीच तीन हजार साल पहले समुद्री व्यापार के पुख्ता सबूत हैं। बंगाल की खाड़ी में भी नौकायन गतिविधियों की समृद्ध परंपरा थी। हालांकि, वर्ष 1498 में जब पुर्तगाली साहसिक समुद्री यात्री वास्को दा गामा ने भारतीय तट पर लंगर डाला तो कोई भी भारतीय शासक इन विदेशी घुसपैठियों को भगाने के लिए कोई समुद्री ताकत जुटा सका। यह ‘समुद्री दृष्टिहीनता’ के युग की शुरुआत थी, जो 500 साल तक चली।
अतीत में थोड़े ही किरदार ऐसे हैं, जो सागरीय मंच पर कुछ समय चमके थे। इनमें कालीकट के दृढ़ प्रतिज्ञ जमोरिन और कुंजाली माराक्कार वंश के उनके बहादुर समुद्री कप्तान थे, जिन्होंने पुर्तगालियों के खिलाफ 90 साल लंबा नौसैनिक अभियान चलाया। एक सदी बाद मराठा सरखेल (एडमिरल) कान्होजी आंग्रे कोकण ने तट पर नियंत्रण स्थापित किया। ‘समुद्री दृष्टिहीनता’ की हमारी खामी स्वतंत्रता प्राप्ति के बाद बाद भी काफी दिनों तक रही और नवजात भारतीय नौसेना अल्प बजट पर दशकों तक संघर्ष करती रही। आज जब भारत विश्वस्तरीय नौसेना का निर्माण कर रहा है, तब भी हमारे शासक वर्ग, नौकरशाह, आम आदमी और युवाओं में समुद्री चेतना का निराशाजनक अभाव दिखाई देता है। इसी गंभीर खामी के कारण मराठा एडमिरल मनोहर अवटी ने लंबे समय तक यह सपना देखा कि कोई भारतीय नाविक समुद्री यात्रा के जरिये धरती का चक्कर लगाकर पूर्वजों का नाम रोशन करेगा। धरती का चक्कर लगाने का साहसिक अभियान तब तक सिर्फ यूरोपीय नाविकों ने ही अंजाम दिया था। वर्ष 2006 में मैं नौसेना मुख्यालय में था अौर वाइस एडिमरल अवटी की पूरी शिद्दत से की गई अपील का मुझ पर असर हुआ। किस्मत की बात थी कि तब प्रणब मुखर्जी के रूप में व्यावहारिक रक्षा मंत्री मौजूद थे। उन्होंने इस अभियान का महत्व समझा और इस परियोजना के लिए अच्छी-खासी राशि मंजूर कर दी। परियोजना का नाम रखा गया, ‘सागर परिक्रमा।’
फंड मिलने के बाद हमें ऐसे व्यक्ति की तलाश थी, जो इतना साहसी (या दीवाना) हो कि अकेला ही समुद्री अभियान पर निकल जाए और उसमें नौकायन का ऐसा हुनर हो कि हजारों किमी उफनते समुद्र पर नौका लेकर निकल जाए। जब हम नौसेना के अधिकारी वर्ग में ऐसे साहसी व्यक्ति की तलाश करने लगे। जिन लोगों में इस साहसिक समुद्री यात्रा का कौशल था वे इसके लिए तैयार नहीं थे और जो तैयार थे उनमें इसके लिए जरूरी हुनर नहीं था। हालांकि, जैसी कि पुरानी कहावत है, ‘सही वक्त पर सही व्यक्ति भी पैदा हो जाता है।’ हमारे सामने एक और मराठा योद्धा थे- कमांडर दिलीप दोंडे। वे नौसेना के गोताखोर थे। विनम्र और सरल स्वभाव के 41 वर्षीय दोंडे के पीछे संकल्प का बल और साहस था और अगले तीन साल तक वे हमें अपनी हिम्मत, दृढ़ता और मानसिक बल से चमत्कृत करते रहें। अब जब हमें अपना नाविक मिल गया था तो हमें नौका चाहिए थी। हमने विदेश से नौका खरीदने का प्रस्ताव ठुकरा दिया था, इसलिए हमने ‘मेक इन इंडिया’ का फैसला किया। भारतीय नौसेना का सौभाग्य देखिए कि उसे फिर जरूरत के मुताबिक आदमी मिल गया। र|ाकर दांडेकर नामक बोट निर्माता- जिन्होंने कभी ऐसी नौका नहीं बनाई थी, लेकिन इतना साहस रखते थे कि उन्होंने यह विकट चुनौती स्वीकार की। 2009 की शुरुआत में नौसेना को नौका सौंप दी गई और नाम दिया गया ‘म्हादेई’ (मंडोवी नदी का मूल नाम)। अब तक वाइस एडमिरल अवटी की पैनी निगाहों और विश्व-प्रसिद्ध नाविक सर रॉबिन नॉक्स जॉनसन की देख-रेख में दोंडे की समुद्री नौकायन में कठोर ट्रेनिंग चल रही थी। दिलीप ने जान-बूझकर स्वेज और पनामा नहरों वाला छोटा आसान रूट झोड़कर दुनिया के तीन महान केप- केप लीउवीन (ऑस्ट्रेलिया), केप हॉर्न (चीली) और केप ऑफ गुड होप (दक्षिण अफ्रीका)। ये तीनों जगह समुद्रों के मिलनस्थल पर होने के कारण बहुत खराब मौसम और पर्वताकार लहरों के लिए कुख्यात हैं।
दिलीप 19 अगस्त 2009 को मुंबई से रवाना हुए और वे 276 दिनों की यात्रा के बाद 22 मई 2010 को वापस लौटे। महानायक की तरह उनका शानदार स्वागत हुआ। उन्होंने सिर्फ तीन बंदरगाहों का स्पर्श किया और 21,600 मील की यात्रा की। इस छोटे लेख में इस साहसी व्यक्ति के महान साहस की गाथा कहना असंभव है। दिलीप ने अपनी किताब ‘द फर्स्ट इंडियन ; स्टोरी ऑफ फर्स्ट इंडियन सोलो सर्कमनेविगेशन अंडर सेल’ इस समुद्री यात्रा का दिलचस्प विवरण लिखा है, जो हर भारतीय को गर्व की भावना से भर देता है। जिसे ‘समुद्री एवरेस्ट’ कहते हैं, उसे जीतने वाले 176वें व्यक्ति बनकर दिलीप शांत नहीं बैठे। उन्होंने अपने उत्तराधिकारी लेफ्टिनेंट-कमांडर अभिलाष टॉमी को प्रशिक्षित किया। टॉमी ने 2012 में सागर परिक्रमा-2 की और वे दुनिया का बिना रुके चक्कर लगाने वाले 79वें व्यक्ति बनें। दिलीप अब महिला नौसेना अधिकारियों वाले दल को ट्रेनिंग दे रहे हैं, जो ‘म्हादेई’ को दुनिया की यात्रा पर ले जाएगा। ‘सागर परिक्रमा’ परियोजना ने दिखा दिया कि युवा भारतीय दुनिया की श्रेष्ठतम प्रतिभाओं से किसी बात में कम नहीं हैं। दिलीप दोंडे और अभिलाष टॉमी को कई पुरस्कार सम्मान मिले, शायद स्वदेश की बजाय विदेश में कहीं ज्यादा। परंतु व्यक्तिगत उपलब्धि से ज्यादा ‘सागर परिक्रमा’ नौसेना की इस गहरी इच्छा की अभिव्यक्ति है कि भारत के जनमानस खासतौर पर हमारे युवाओं में समुद्र चेतना को फिर जगाया जाए और देश को उसकी शानदार सागरीय विरासत की याद दिलाई जाए, जिसे खोने का खतरा पैदा हो गया है। भारतीय नौसेना रास्ता दिखा रही है, क्या भारत इस राह पर चलेगा? arunp2810@yahoo.com
हालांकि, वास्को दा गामा ने भारतीय तट पर लंगर डाला तो भारतीय शासक उसे भगाने के लिए समुद्री ताकत नहीं जुटा सका। यह हमारी ‘समुद्री दृष्टिहीनता’ के युग की शुरुआत थी।
राजनयिक इतिहासकार सरदार केएम पनिक्कर ने साबित किया मानव जाति की शुरुआती सागरीय गतिविधियां भूमध्यसागर में नहीं बल्कि अरब सागर और बंगाल की खाड़ी में हुई थीं।
hin_Deva awa_Deva mai_Deva hin_Deva hin_Deva hin_Deva hin_Deva hin_Deva hin_Deva